Nägemuste otsijast peab saama tegude inimene; igatsustest peab jõudma saavutusteni. Selles seisneb proovilepanek Kaksikutes. Füüsiline tasand on paik, kus saadakse kogemusi, ja kus ajendid, mis on toodetud mentaalse pingutuse tulemusena, peavad teostuma ja saama objektiivseks reaalsuseks. Selles paigas areneb ka kontaktimehhanism,  ning siin avavad inimese viis meelt järkjärgult talle teadvuse uusi regioone ja kannavad teda võistluse ja saavutuste uutesse sfääridesse. Seepärast on see just koht, kus saadakse teadmisi, millest peab moodustuma tarkus. Me ju teame, et teadmine on meelte vara, seevastu tarkus on hinge sünteetiline kõiketeadmine. Ometi me hukume, kui ei mõista, kuidas oma teadmisi rakendada, sest just mõistmine on teadmiste rakendamine elu probleemide lahendamiseks ja eesmärkide saavutamiseks - tarkuse valgusel. Selle teo  juures tuleb Heraklesel lahendada tohutu ülesanne - viia kokku oma olemuse kas poolt ning kooskõlastada või muuta üheks oma hing ja keha, nii et duaalsuse asemele saabub ühtsus ja vastandite paarid segunevad.